b"\n_START_ARTICLE_\nCap\xc3\xb3\n_START_PARAGRAPH_\nEl cap\xc3\xb3 (del llat\xc3\xad capo) \xc3\xa9s un gall castrat o sanat per a evitar el desenvolupament de la massa muscular. L'objectiu \xc3\xa9s aconseguir pollastres de qualitat superior. La castraci\xc3\xb3 es fa normalment entre les 3 i les 6 setmanes de vida._NEWLINE_La pularda \xc3\xa9s la gallina castrada._NEWLINE_Els capons no s\xc3\xb3n gaire agressius i, sotmesos a un proc\xc3\xa9s de nutrici\xc3\xb3 calculada, van desenvolupant carn tendra d'un gust millorat comparat amb la carn de pollastre normal._NEWLINE_Normalment els capons es crien durant unes 16 setmanes fins que aconsegueixen un pes ideal d'entre 3 i 4\xc2\xa0kg. Aquest pes \xc3\xa9s netament superior al pes que tindrien pollastres no castrats sotmesos a les mateixes condicions._NEWLINE_El cap de setmana anterior a Nadal la ciutat de Valls celebra la seva Fira de capons, aviram i motius nadalencs.\n_START_SECTION_\nGastronomia\n_START_PARAGRAPH_\nRostir els capons requereix normalment la mateixa cura que llur crian\xc3\xa7a, car \xc3\xa9s q\xc3\xbcesti\xc3\xb3 de no espatllar la carn._NEWLINE_El cap\xc3\xb3 (farcit o no) forma part de les celebracions de Nadal a moltes taules en comptes del gall dindi. A molts llocs de Catalunya \xc3\xa9s tradicional farcir els canelons del dia de Sant Esteve amb carn picada que inclou restes dels capons del dinar del dia anterior.\n_START_SECTION_\nMarca Q\n_START_PARAGRAPH_\nEls productors de cap\xc3\xb3 a Catalunya poden adherir-se al segell alimentari Marca Q de qualitat aliment\xc3\xa0ria, certificaci\xc3\xb3 oficial atorgada pel Departament d'Agricultura, Ramaderia, Pesca i Alimentaci\xc3\xb3 de la Generalitat de Catalunya regulat per l'ordre de 5 de setembre de 1995_NEWLINE_Els capons amb Marca Q provenen d'estirps seleccionades de creixement lent. La castraci\xc3\xb3 d'aquests animals es realitza exclusivament de forma quir\xc3\xbargica. La recria es fa en locals tancats amb parc adossat. La densitat en els locals no pot superar els 4 animals per m2 de superf\xc3\xadcie interior. L'alimentaci\xc3\xb3, equilibrada, dep\xc3\xa8n de l'estirp del cap\xc3\xb3. S'utilitzen mat\xc3\xa8ries primeres de qualitat com els cereals i, especialment, el blat de moro dos mesos abans del sacrifici. El sacrifici no podr\xc3\xa0 realitzar-se abans dels cent cinquanta-cinc dies. Tot el proc\xc3\xa9s productiu est\xc3\xa0 sota el control d'una entitat de certificaci\xc3\xb3 independent."